
Ministru kabineta noteikumi Nr. 229
Rīgā 2022. gada 12. aprīlī (prot. Nr. 20 20. §)
Grozījumi Ministru kabineta 2015. gada 22. decembra noteikumos Nr. 799 "Licencētās makšķerēšanas, vēžošanas un zemūdens medību kārtība"
Izdoti saskaņā ar Zvejniecības likuma
13. panta otrās daļas 4. punktu
· Izdarīt Ministru kabineta 2015. gada 22. decembra noteikumos Nr. 799 "Licencētās makšķerēšanas, vēžošanas un zemūdens medību kārtība" (Latvijas Vēstnesis, 2016, 9. nr.; 2021, 204. nr.) šādus grozījumus:
· 1. Papildināt ar 23.4. apakšpunktu šādā redakcijā:
· "23.4. personām no daudzbērnu ģimenēm un ģimenēm, kuru aprūpē ir bērns ar invaliditāti vai pilngadīga persona, kas nav sasniegusi 24 gadu vecumu, ja tai noteikta I vai II invaliditātes grupa, un kurām saskaņā ar valstī īstenoto Latvijas Goda ģimenes apliecības programmu ir piešķirta Latvijas Goda ģimenes apliecība (turpmāk – Latvijas Goda ģimenes apliecības lietotāji)."
· 2. Izteikt 24.2. apakšpunktu šādā redakcijā:
· "24.2. personām, kas piedalās organizētāja rīkotajos zivju vai vēžu resursu un dabas aizsardzības un saglabāšanas pasākumos;".
· 3. Papildināt ar 25.1 punktu šādā redakcijā:
· "25.1 Šo noteikumu 23. un 24. punktā minētajām personām zemūdens medību licences par samazinātu maksu vai bezmaksas licences var piešķirt, ja tas ir paredzēts nolikumā."
· 4. Izteikt 27. punktu šādā redakcijā:
· "27. Maksu par licenci nesamazina un bezmaksas licenci neizsniedz īpaši aizsargājamo ierobežoti izmantojamo zivju sugu – laša un taimiņa –, kā arī platspīļu vēžu ieguvei."
· 5. Izteikt 28. punktu šādā redakcijā:
· "28. Organizētājs numurē visas licences, arī licences par samazinātu maksu un bezmaksas licences. Ja pašvaldības saistošie noteikumi paredz licences par samazinātu maksu vai bezmaksas licences noteiktām personām, elektroniski tās var iegādāties bērni līdz 16 gadu vecumam, personas, kas vecākas par 65 gadiem, personas ar invaliditāti un Latvijas Goda ģimenes apliecības lietotāji. Pārējās personas licenci par samazinātu maksu vai bezmaksas licenci saņem pašvaldības saistošajos noteikumos noteiktajā kārtībā."
· 6. Papildināt ar 38.1 punktu šādā redakcijā:
· "38.1 Šo noteikumu 23.4. apakšpunktā un 28. punktā minētie nosacījumi par licences par samazinātu maksu vai bezmaksas licences piešķiršanu Latvijas Goda ģimenes apliecības lietotājiem piemērojami pēc attiecīgo grozījumu izdarīšanas pašvaldību saistošajos noteikumos par licencēto makšķerēšanu, vēžošanu vai zemūdens medībām, bet ne vēlāk kā līdz 2023. gada 1. janvārim."

